Սեպտեմբերի 23-ին կայանալիք ընտրությունն առնվազն երկու մեծ առանձնահատկություն ունի։ Նախ և առաջ, հեղափոխությունից հետո սա առաջին ընտրությունն է, թեև ոչ համապետական, և իշխանությունները պետք է ցույց տան, որ հեղափոխությունից հետո ընտրություններն ընթանալու են այլ սցենարով ու մեթոդոլոգիայով, ոչ թե այն ընդունված նորմերով, որոնցով տեղի էին ունենում վերջին առնվազն 20 տարիների ընթացքում։ Գաղտնիք չէ, որ նոր իշխանությունը կառավարման ղեկը վերցնելու կարևորագույն առաքելությունը բացատրում էր նրանով, որ Հայաստանում պետք է ստեղծվեն այնպիսի պայմաններ, որ ընտրություններն այսուհետ լինեն ազատ, արդար և որևէ կասկած չառաջացնեն որևէ մեկի մեջ։ Սա ժամանակավոր կառավարության գլխավոր առաքելությունն է։